Jaska Raatikainen

Jaska Ilmari Raatikainen (s. 18. heinäkuuta 1979 Lappeenranta) on suomalainen muusikko. Hän oli Children of Bodom -yhtyeen rumpalina loppuvuoteen 2019, jolloin hän erosi siitä.
Ennen Children of Bodomia.
Raatikainen alkoi nuorena soittaa pianoa ja käyrätorvea, jota hän soitti suuressa jazzorkesterissa (big band). Nuoruusaikojen idoleita olivat muun muassa Guns N' Roses ja Metallica ja myöhemmin rummunsoittoharrastuksen alettua Raatikaisen soitantaan vaikuttivat paljon sellaiset rumpalit kuin Scott Travis Judas Priestistä, Mikkey Dee Motörheadista, Lars Ulrich Metallicasta ja Vinnie Colaiuta (muun muassa Stingin ja Frank Zappan sessiorumpali). Raatikaisen esikuvia ovat myös suomalaiset Sami Kuoppamäki Kingston Wallista ja Kai Hahto Wintersunista.
Yläasteikäisenä Raatikainen tutustui Alexi Laihoon, ja he alkoivat pian soittaa yhdessä. Myöhemmin he perustivat Inearthed-nimisen yhtyeen. Raatikainen toi Alexander Kuoppalan ja Janne Wirmanin yhtyeeseen mukaan. Wirmanin tulon jälkeen yhtyeen nimi olikin jo Children of Bodom. Kuoppala soitti trumpettia samassa orkesterissa kuin Raatikainen käyrätorvea, ja Wirmanin hän tunsi lukiosta.
Tekniikka.
Raatikainen on vannoutunut tuplapedaalin käyttäjä. Nykyään hänellä on kaksi bassorumpua, vaikka vasemman puoleinen niistä toimii käytännössä koristeena. "Hate Crew Rolling Over Europe" -kiertueella Raatikainen soitti ensimmäisen kerran lyhyen rumpusoolon. Raatikaisen rumpusooloa käytettiin usein kappaleen "Bodom Beach Terror" introna. 
Persoona.
Raatikainen toi Children of Bodomin musiikkiin oman tyylinsä: kymmenen yhtyeen kappaletta alkaa rummuilla. Hän on lähiympäristönsä mukaan hiljainen persoona, joka viettää paljon aikaa yksin, pitää lukemisesta ja kiertueillaan valitsi yhden hengen huoneita hotelleissa ja vuoteita kiertuebussin ylänurkasta. Children of Bodomiin kuuluessaan Raatikainen ei yleensä koskaan antanut haastatteluita, koska hänen mielestään muilla on paljon enemmän sanottavaa.
Vierailut muiden yhtyeiden projekteissa.
Sinergy.
Sinergy pyysi lokakuussa 2000 Raatikaista apuun Euroopan-kiertueelleen kolme päivää ennen sen alkua rumpali Tonmi Lillmanin loukattua jalkansa. Sinergy esitti kiitoksensa levynsä "Suicide by My Side" (2002) kansilehdessä sanoin "Special thanks to Jaska Raatikainen for lending us his talent and saving us on our last European tour!".
Virtuocity.
Jaron Sebastian Raven pyysi toukokuussa 2001 Raatikaista soittamaan Virtuocity-projektinsa debyyttialbumilla "Secret Visions", jonka äänitykset tapahtuisivat Astia-studiolla Anssi Kipon tuottamana. 
Evemaster.
Toukokuussa 2001 Raatikainen auttoi suomalaista dark metal -yhtye Evemasteria soittamalla rumpuja neljään kappaleeseen minialbumille "Wither". Yhtyeen uusi levy-yhtiö kuitenkin halusi julkaista minialbumin sijaan kokonaisen albumin ja Raatikainen soitti jälleen yhtyeen mukana studiossa, kun Evemaster valmisteli viittä uutta kappaletta marras- ja joulukuussa 2002.
Norther.
Death-yhtyeen Chuck Schuldinerin muistokonsertissa 1. maaliskuuta 2002 Raatikainen soitti rumpuja suomalaiselle death metal -yhtye Northerille, joka soitti covereita Deathin tuotannosta. Raatikainen soitti kappaleet "Flesh and the Power It Holds", "1000 Eyes", "Without Judgement" ja "Lack of Comprehension".
Heinäkuussa 2002 Laiho, Kuoppala ja Raatikainen osallistuivat Astia-studiolla Northerin levytyssessioihin ja auttoivat eräissä "Mirror of Madness" -albumin taustalauluissa: heidän ääntään on kuultavissa kappaleissa "Everything Is an End", "Dead" ja "Mirror of Madness".
Näytteleminen.
Televisiosarjan "Siamin tytöt" -ohjaaja pyysi kesällä 2000 Raatikaista näyttelemään Raulin roolia kolmessa sarjan jaksossa. Raatikainen tunsi ohjaajan tehtyään musiikkia hänen aiemmille teoksilleen ja piti ideasta, joten hän suostui.